Co naaxhuiñybɨ ogaꞌn chondacy jiiyɨm anajty Dios yꞌung,
e yɨꞌ yajnejhuɨɨy jäy ajcxy Dios yꞌayuc ytɨyꞌajt.
Dios yꞌung túꞌcɨy anajty yajpaady ma Dios.
Jeꞌ tɨm ogaꞌnꞌaty anajty yajpatp ma Dios.
Tügꞌócɨy huɨdijaty yajꞌijxp yajpatp ya naaxhuiñ,
yɨꞌ yajꞌoyɨyday yajcojtay.
Tügꞌócɨy huɨdijaty Dios yajcojy,
túꞌcɨy ytuñ mɨɨd yꞌung.
Dios yꞌung yɨꞌ jugyꞌajtyejctaayb ma tügꞌócɨy naaxhuiñyjäy.
Mɨɨd co jugyꞌajtyejctäy ma tügꞌócɨy naaxhuiñyjäy,
jeꞌ jeꞌ tɨyꞌajt co Dios yꞌung ymɨɨd Dios ymɨcꞌajt.
Jaduꞌn nipaady nej tüg jɨɨn huɨdibɨ jäy codɨɨcxp.
Ya naaxhuiñ yajpaady anɨɨ.
Yɨ anɨɨ jaduꞌn yɨꞌ nej coodzpɨ.
Yɨ Dios yꞌung tɨ mɨmiñ ya naaxhuiñ Dios yꞌayuc ytɨyꞌajt.
Jaduꞌn Dios yꞌayuc ytɨyꞌajt ma jäy yjot yhuinmaꞌñ nej tüg jɨɨn ytɨɨcxy agoodztuuyb.
Yɨ anɨɨ caꞌ ñaygodɨgɨ̈yii mɨɨd Dios ytɨyꞌajt.
Maꞌxungꞌajt tüg yëydɨjc huɨdibɨ Dios anajty tɨ yajnïbɨcy.
Hueꞌ anajty yxɨɨ Juan.
Yɨꞌ ogaꞌn tɨyꞌajt yejc co Dios ymɨcꞌajt etz ytɨyꞌajt yajpaady ma Dios yꞌung,
jɨgɨx tügꞌócɨy je jäy ajcxy camɨbɨjctähuɨpy je Dios yꞌung.
Dios yꞌung jaduꞌn nipaady nej tüg jɨɨn huɨdibɨ codɨɨcxp ma jäy ytüyöy.
Je Juan caꞌ jeꞌ anajty yjëjɨty je Cristo,
je huɨdibɨ capxhuäcxp Dios yꞌayuc ytɨyꞌajt.
Hueꞌ janchtɨy je Juan ñidɨyꞌajtꞌajt je Cristo.
Je Dios yꞌung hueꞌ jeꞌ maꞌxungꞌajty ya naaxhuiñ.
Jeꞌ jeꞌ anajty je Dios ymɨcꞌajt etz ytɨyꞌajt ymɨɨd,
je janchypɨ,
ma jëb tügꞌócɨy jäy ya naaxhuiñ patcɨxy Dios ytɨyꞌajt.
Je Dios yꞌung ya anajty yhuɨdity naaxhuiñygɨ́xy.
E jada naaxhuiñ yɨꞌ yajꞌoyɨyday.
E may je naaxhuiñyjäy caꞌ ajcxy ijxcajpy.
Je ymɨgügtɨjc,
je judiojäy,
jeꞌ ajcxy nimiinɨ,
e may ajcxy je ymɨgügtɨjc caꞌ ajcxy ycöbɨjcɨ.
Tügꞌócɨy je jäy ajcxy pɨnjaty mɨjpɨdac yɨꞌ yxɨɨ yɨꞌ ymɨcꞌajt,
yɨꞌ ajcxy yajmoy Dios ymɨcꞌajt,
e jaduꞌn nipaty nejjɨhuɨ̈y ajcxy Dios yꞌungꞌadyii.
Canan hueꞌ jeꞌ co naydijɨɨyb Dios yꞌung co tɨ ymaꞌxungꞌaty jaduꞌn nej jäy ajcxy yꞌocmaꞌxungꞌaty.
Nañ ni caꞌ yjaduꞌnɨty nej jäy tijy,
nej jäy jɨjpꞌixy,
ni canan jäy jaduꞌn tɨ huinmay.
Hueꞌ janchtɨy Dios jaduꞌn tɨ huinmay.
Je Dios yꞌung ya naaxhuiñ jeꞌ ymaꞌxungꞌajty mɨɨd ñinïcx etz chɨnay mɨɨd naaxhuiñyjäy.
E ɨɨch ajcxy nꞌijxɨch yɨꞌ yꞌoyꞌajt etz ymɨcꞌajt,
jaduꞌn nej Dios Teedy yꞌung tügpajc oyꞌajt etz mɨcꞌajt mɨɨdɨty.
Juan ñidɨyꞌajtꞌajt je Dios yꞌung,
e chi capxypɨdzɨmy,
e jaduꞌn ymɨnañ:
―Jada jeꞌ je jäy huɨdibɨ ɨɨch jaduꞌn nimɨydaacɨch ma miich ajcxy.
Je huɨdibɨ miimb jacꞌaxam ma ɨɨch,
jac mɨcꞌajt mɨɨd yɨꞌ caꞌydɨ ɨɨch,
com jacjayɨjp yɨꞌ jugyꞌajt paty caꞌydɨ ɨɨch.
Je Dios yꞌung oy xychojcɨm xyjɨhuɨɨyɨm mɨjcajee,
paady jeꞌ tuuñ mayꞌajt oyꞌajt mɨjcajee mɨɨd ɨɨch ajt ycɨxpɨ.
Com Dios yꞌanéꞌmɨn ycötujcɨn mɨcpɨ hueꞌ Dios yajniguejx je Moisés.
Co Dios quejxy Jesucristo ya naaxhuiñ,
chi mayꞌajt oyꞌajt tuñ mɨɨd je jäy ajcxy ycɨxpɨ,
e nañ jeꞌ ytɨyꞌajt yajniguejx je Jesucristo.
Je Dios ni camɨnaabɨ pɨn caꞌixyñɨ ,
je yꞌung tügpajcɨ yajpatp ma Dios Teedy ity.
Je Dios yꞌung tɨ xyajnejhuɨɨyɨm nej Dios yajpaady.